Secure Shell
SSH - (Secure Shell) je mrežni protokol koji korisnicima omogućuje uspostavu sigurnog komunikacijskog kanala između dva računala putem nesigurne računalne mreže. Tradicionalni mrežni protokoli kao što su TELNET, FTP, RSH i drugi, iako su vrlo praktični i jednostavni za korištenje, ujedno sadrže i jedan veliki nedostatak koji počinje predstavljati sve veće ograničenje na korištenje istih. Radi se o vrlo niskom nivou sigurnosti koji je implementiran kod većine takovih "starijih" mrežnih protokola, budući da se u vrijeme njihova nastanka nije previše pažnje obraćalo na sigurnost računalnih sistema. U današnje vrijeme kada sigurnosni aspekt predstavlja jedan od najvažnijih elemenata svake računalne mreže taj problem svakodnevno dolazi sve više do izražaja. SSH protokol svoj rad bazira na korištenju kombinacije simetrične i asimetrične kriptografije, metoda enkripcije koje omogućuju sigurniji prijenos podataka računalnom mrežom.